Djokovic wens spelers, toernooi beste toeNovak Djokovic (Foto: Andrej ISAKOVIC/AFP) Novak Djokovic het sy beste wense gestuur aan die spelers, beamptes, vrywilligers en toeskouers by die Australiese Ope. Dít volg op die hofbeslissing dat hy die land moet verlaat nadat sy visum gekanselleer is. Djokovic het gesê hy is uiters teleurgesteld oor die hofbeslissing, maar sal dit respekteer. Hy sal met die owerhede saamwerk en die land verlaat. Hy het 11 dae lank baklei om in die land te bly en in die eerste Grand Slam-toernooi van die jaar te speel. Hy het aanvanklik ŉ hofoorwinning behaal en het selfs op die bane van die toernooi in Melbourne geoefen, voordat Alex Hawke, die minister van immigrasie, weer sy visum herroep het. “Ek sal nou die tyd benut om te rus en te herstel voordat ek enige verdere kommentaar sal lewer.” Djokovic sou probeer om die titel vir die tiende keer te wen. Hy is in ŉ stryd met Rafael Nadal en Roger Federer gewikkel om hul 21ste Grand Slam-titel te verower. “Dit laat my ongemaklik voel dat die fokus die afgelope weke op my was en ek hoop ons kan almal nou al die aandag vestig op die spel en toernooi waarvoor ek lief is. “Laastens wil ek ook my familie, vriende, span, ondersteuners, aanhangers en landgenote bedank vir julle volgehoue steun. Julle was almal vir my ŉ bron van krag.” Nadal staan nou eerste die kans om die 21ste Grand Slam-titel agter sy naam te skryf, want nóg Djokovic nóg Federer speel in Melbourne. Die Switserse ster sukkel steeds met ŉ besering. Nadal sal egter verskeie van die nuwe sterre moet klop as hy die mylpaal eerste wil bereik.